ขับเคลื่อนแผนส่งเสริมคุณธรรมแห่งชาติระยะที่ 2 ให้คนไทยทุกช่วงวัยเป็นคนดี เก่ง มีคุณภาพ ปลอดการทุจริต
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า จากการที่คณะรัฐมนตรีได้เห็นชอบในหลักการแผนปฏิบัติการด้านการส่งเสริมคุณธรรมแห่งชาติ ระยะที่ 2 (พ.ศ. 2566 - 2570) แล้วนั้น จึงเร่งขับเคลื่อนแผนงานแบบบูรณาการเพื่อให้คนไทยมีพฤติกรรมที่สะท้อนการมีคุณธรรมผ่านดัชนีคุณธรรม 5 ประการ   ได้แก่ พอเพียง วินัย สุจริต จิตอาสา กตัญญู เพิ่มขึ้นร้อยละ 10 ต่อปี เกิดชุมชน  องค์กร อำเภอ และจังหวัดคุณธรรมทั่วประเทศมากกว่า  39,000 แห่งภายในปี 2570  และหน่วยงานภาครัฐน้อมนำหลักปรัชญาของเศรษฐกิจพอเพียงในการบริหารงาน มีค่า ITA ผ่านเกณฑ์การประเมินร้อยละ 85 เพิ่มขึ้นร้อยละ 5  การดำเนินงานประกอบด้วย การส่งเสริมสภาพแวดล้อมที่เอื้อต่อการส่งเสริมคุณธรรม  ส่งเสริมคุณธรรมจริยธรรมทุกช่วงวัยโดยนำนวัตกรรมมาประยุกต์ใช้ ส่งเสริมให้สถานศึกษาทุกระดับจัดการศึกษาที่บรรลุเป้าหมาย  เกิดระบบการจัดการความรู้ที่เป็นกระบวนการเรียนรู้ตลอดชีวิตภายในชุมชน หรือหน่วยงาน  ให้คนไทยในสังคมทุกช่วงวัย เป็นคนดี คนเก่ง และเป็นคนที่มีคุณภาพ พร้อมยกระดับมาตรฐานการขับเคลื่อนสังคมคุณธรรมในรูปแบบวิถีใหม่  เป็นสังคมปลอดการทุจริตและประพฤติมิชอบเป็นที่ยอมรับของนานาประเทศมากขึ้น